Eskom waarsku oor moontlike beurtkragEskom het ŉ beroep gedoen op verbruikers om hul geisers, swembadpompe en ander nie-noodsaaklike toestelle tussen 18:00 en 20:00 af te skakel ten einde beurtkrag te vermy. “Die kragnetwerk is erg beperk en sal vir die res van die week onder druk wees,” het Tshediso Matona, uitvoerende hoof van Eskom, in ŉ verklaring gesê. “Dit is weens tegniese probleme wat by van ons kragstasies ervaar word en die verlies van bykomende opwekkingseenhede.” Matona het gesê Eskom het sy groot industriële kliënte reeds oor die situasie ingelig en gemaan om hul kragverbruik met minstens 10% te verminder. “Die risiko sal tot in November voortduur,” het hy gesê. Eskom het ŉ beroep gedoen op verbruikers om ook deur die dag elektrisiteit spaarsamig te gebruik ten einde die druk op die kragnetwerk te verlig. Motana het gesê Eskom sal alles in sy vermoë doen om kragonderbrekings te vermy, maar dat beurtkragskedules as ŉ voorsorgmaatreël op Eskom se webtuiste beskikbaar gemaak is.